लादेन की जगह ले सकता है अल जवाहिरी  
अल कायदा सरगना लादेन की मौत के बाद संगठन में दूसरे नंबर का व्यक्ति अयमान अल जवाहिरी संभवत: उसका उत्तराधिकारी बन सकता है।
अल कायदा सरगना ओसामा बिन लादेन की मौत के बाद संगठन में दूसरे नंबर का व्यक्ति अयमान अल जवाहिरी संभवत: उसका उत्तराधिकारी बन सकता है।  माना जा रहा है कि मिस्र मूल के अल जवाहिरी को ओसामा के समर्थकों का विश्वास हासिल करने के लिए कड़ी मशक्कत करनी पड़ सकती है।  एक वरिष्ठ अमेरिकी अधिकारी ने कहा कि अल जवाहिरी संभवत: ओसामा की जगह ले सकता है लेकिन उसके पास वे खूबियां नहीं हैं जो ओसामा के पास थीं और संगठन में उसे वह सम्मान भी हासिल नहीं है।  गौरतलब है कि 11 सितंबर के हमलों के बाद अल जवाहिरी भी भूमिगत है और वह अमेरिका के प्रमुख निशानों में से एक है।  अधिकारी ने कहा, गिरफ्तार किए गए अल कायदा के कई नेताओं से पता चला है कि संगठन के एकमात्र नेता के तौर पर ओसामा के प्रभुत्व की सभी अल कायदा सदस्य सराहना करते थे और उसने सभी के साथ बेहतर संबंध भी बना रखे थे लेकिन अल जवाहिरी की चमक संगठन के भीतर काफी कम है और उसका ज्यादा सम्मान भी नहीं होता। ओसामा के समर्थकों का विश्वास जीतने के लिए उसे कड़ी मशक्कत करनी होगी।